Fa poifo ya tiriso dikgoka ya mo lelapeng go go latelela ...

Ga o nosi!

Gongwe o mongwe wa ba le bantsi mo nageng ba ba itemogelang tirisodikgoka ya mo lelapeng. Jaaka bontsi ba batswasetlhabelo ba, a o ipona phoso ka seo o se itemogelang mme o bona e kete o tshwanetse wa bo o dirile sengwe se se fosagetseng go bona kotlhao e.

Beibele ga e letlelele tirisobotlhaswa

Jesu o tlile mo lefatsheng go golola batho mo bokgobeng. O tlisa taolo e ntšhwa ya loago moo monna mongwe le mongwe, mosadi kgotsa ngwana a nang le tshiamelo ya go tsholwa ka tshiamo le ka botho.

“Fela jaaka Morwa-Motho a sa tla go direlwa, mme e le go direla le go neela botshelo jwa gagwe losong go nna kgololo ya ba bantsi.”

MATHEO 20:28

Lo rekilwe ka tlhatlhwa e kgolo; se nneng batlhanka ba batho.

1 BAKORINTHE 7:23

A ga lo itse gore lo Tempele ya Modimo, le gore Mowa wa Modimo o agile mo teng ga lona? Fa mongwe a senya Tempele ya Modimo, Modimo o tla mo senya; gonne Tempele ya Modimo e boitshepo, e lo leng yona.

1 BAKORINTHE 3:16-17

Ditlhong tsa go tsotlako

Jaaka motho yo o sotlakilweng, o ka tlhabiwa ke ditlhong mme wa ikutlwa e kete ga o a tshwanelwa go ratwa. Fela Beibele e go netefaletsa gore o tlhodilwe mo setshwanong sa Modimo.

Jaanong Modimo wa tlhola batho ka fa setshwanong sa ona, wa ba tlhola ka fa setshwanong sa Modimo; wa ba tlhola e le monna le mosadi.

GENESI 1:27

Modimo o ne a nna kelotlhoko thata fa a ne a go tlhola:

Gonne o dirile diphilo tsa me,

wa mpopa

ke le mo mmeleng wa ga mme.

Ke a go leboga,

ka ke dirilwe ka kgakgamatso

e e gaisang;

di a gakgamatsa, ditiro tsa gago,

mme mowa wa me

o itse sentle jalo.

DIPESALOME 139:13-14

Amogela gore Modimo o a go rata

O ngwana yo o rategang wa Modimo yo o sa tshwanelwang go sotlakiwa:

Kana ga lo a amogela mowa wa botlhanka wa gore lo boe lo boife; mme lo amogetse mowa wa bongwana o re bitsang ka ona re re: “Abba, Rara!” Mowa ka osi o supetsa mewa ya rona gore re bana ba Modimo.

BAROMA 8:15-16

Le fa e ka nna sebopiwa se sele, ga di kgone go ka re kgaoganya le lorato lwa Modimo lo lo mo go Keresete Jesu, Morena wa rona.

BAROMA 8:39b

Modimo ke mosireletsi wa gago

“Morena ke lefika la me

le kago ya phemelo ya me

le mopholosi wa me.

Modimo wa me ke lefika

la phemelo ya me,

ke tla tshabela kwa go ona;

ke thebe ya me

le lonaka lwa pholoso ya me

le kago ya phemelo ya me

le botshabelo jwa me

le mothusi wa me,

o nkgolola mo kgatelelong.”

2 SAMUELE 22:2-3

Batla thuso!

Go mekgatlho e le mentsi mo Aforika Borwa eo e ineelelang go thusa ba ba leng mo dikamanong tse di sotlakang.

Leletsa Lifeline mo go: 0800 150 150

Maitsiboa go lale go le selelo,

mme mo mosong

go tsoge go le boitumelo.

DIPESALOME 30:6b

*Ditemana di tshotswe go tswa go Beibele ya Setswana 1970/1987.

E gatisitswe le go phasaladiwa ke Bible Society of South Africa.

www.biblesociety.co.za

Bibles and audio Bibles are available on the BibleSA-app